Verê eşkerayîya HDP’yî ya derheqê xespkerdişê şaredarîyanê Bajaranê Pîlan ê Amed, Wan û Mêrdînî polîsan ewro reyna şaredarîye girewte binê ablûqa.
Kuçeyê Xarpêtî û rayîrê dormeyê ci hetê polîsan ra bi barîyeran ameyî qefilnayene.  Sereyê heme rayîran de TOMA ameyî cakerdene. Rayîrê ke trafîkî rê ameyî qefilnayene de dekewtiş û vejîyayîşî de şar Arêdayîşê Hayîdarîyanê Pêroyîyan (GBT) ra yeno ravêrnayene. Yeno pawitene ke parlamenterê HDP’yî hemşaredarî vernîya şaredarîye de eşkerayîyêk bidê. Şar  semedê eşkerayîye kuçeyê Lîse de yeno peyser. Meydanî ra sloganê serewedartişî benê berz. Polîsan şar  û parlamenterî girewtî binê ablûqa. Naye ser ra çalakîya roniştişî dest pêkerde. Çalakîye bi tilîlî û sloganan dewam kena.
